作者:劉長卿
標題:雨中登沛縣樓，贈表兄郭少府
內容:楚澤秋更遠，雲雷有時作。晚陂帶殘雨，白水昏漠漠。佇立收煙氛，洗然靜寥廓。捲簾高樓上，萬裡看日落。為客頻改弦，辭家尚如昨。故山今不見，此鳥那可託。小邑務常閑，吾兄宦何薄。高標青雲器，獨立滄江鶴。惠愛原上情，殷勤丘中諾。何當遂良願，歸臥青山郭。